
Аннотация 

В предлагаемом вашему вниманию «Семейном молитвослове» собраны МОЛИТВЫ 
святым, имеющим благодать помогать в семейных трудностях. Конечно, МОЛИТЬСЯ О ПОМОЩИ 
в любых нуждах можно любому святому, помня о том, что на первом месте во всех 
наших просьбах ДОЛЖНО быть «единое на потребу», то есть спасение души. Но обычай 
обращаться к тем или иным святым в семейных или бытовых вопросах сформировался 
благодаря свидетельствам об их помощи конкретным людям в конкретных жизненных 
обстоятельствах. На основе этих житийных свидетельств и сформирован корпус молитв 
святым, помогающим нам в повседневной жизни. Большинство молитв даны по Минеям, 
Иерейскому молитвослову, Требнику и книге «Молитвы, чтомые на молебнах». 

Семейный молитвослов 
Молитвы на разные 
случаи семейной жизни 


Молитвы о создании семьи 


Благословение на вступление в брак 
Молитвословия Пресвятой Богородице 
пред иконой «Козелыщанская» 


Тропарь, глас 4-й 


Веселися, земле Полтавская и все Отечество наше православное: се бо яко светозарное 
солнце, явися пречудная икона Твоя, Преблагословенная Богомати, мир озаряющи множе- 
ством чудес Твоих, теми убо обретаем, яже на земли, вся благая и полезная, и сущих, яже 
на Небеси, сокровищ сподобляемся. Сего ради вопием Ти: радуйся, Похвало наша присно- 
покланяемая, спаси ны, молящияся Тебе, единая Надежд о и Радование вечное поющих Тя. 


Кондак, глас 3-й 


Боголепно во смирении красуется обитель Красногорская, осеняемая и спасаемая пре- 
дивным образом Владычицы Пречистыя, Небесе и земли Царицы Богородицы, от негоже 
источники благодати и чаша чудес обильно изливаются, и усердно притекающий исцеления 
верою приемлют, и невернии верою крепкою сердца исполняют и мы, раби Твои, Богомати, 
благодарне вопием Ти: радуйся, Предстательство христиан непостыдное и обители Твоея 
красото и радование. 


Молитва 


Богородице Дево, Пренепорочная Мати Христа Бога нашего, всего рода христиан- 
ского Заступнице! Чудотворней иконе Твоей благоговейно предстояще, молим Тя прилежно: 
услыши нас молящихся Тебе, приими благодарения наша недостойная о всех неизреченных 
Твоих к нам благодеяниих, в месте сем и во иных весех и градех земли Российская явленных 
и являемых; Ты бо еси больных исцеление, скорбящих утешение, заблуждших исправление 
и вразумление. Буди всем нам покров и утишное пристанище от всяких зол, бед и обстояний, 
от глада, труса, потопа, огня, меча, нашествия иноплеменных, смертоносныя язвы и от злых 
человек озлобления. О Премилосердая Мати! Буди присно молитвенница любвеобильная о 
благосостоянии святаго храма сего, о мире и тишине жительства святыя обители сея; укрепи 
священнодействующия и служащия во святем храме сем; осени вседержавным покровом 
Твоим строители и благотворители святыя обители сея, воздаждь им вечными дары щедрот 
Твоих; заступи от всякия напасти и сохрани с верою и благоговением притекающия к чудо- 
творней иконе Твоей и молящияся Тебе с любовию зде и на всяком месте. Вознеси молитвы 
наша, яко кадило благовонное, ко Престолу Всевышняго, дарующаго нам здравие, долгоден- 

ствие и в трудех благочестивых поспешение, да Твоим водительством управляеми и Покро- 
вом Твоим осеняеми, прославим Отца и Сына и Святаго Духа, и Твое Матернее о нас засту- 
пление, всегда, ныне и присно и во веки веков. Аминь. 

Молитва благоверным Петру и Февронии Муромским 


О велицыи угодницы Божии и предивнии чудотворцы, благовернии княже Петре и кня- 
гине Февроние, града Мурома предстатели и хранители и о всех нас усерднии ко Господу 
молитвенницы! К вам прибегаем и вам молимся со усердием крепким: принесите за нас, 
грешных, святыя молитвы ваша ко Господу Богу и испросите нам у благости Его вся благо- 
потребная душам и телесем нашим: веру праву, надежду благу, любовь нелицемерну, бла- 
гочестие непоколебимое, в добрых делех преуспеяние, мира умирение, земли плодоносие, 
воздуха благорастворение, душам и телесем здравие и вечное спасение. Исходатайствуйте 
у Царя Небеснаго Церкви святей и всей стране Российстей мир, тишину и благоустроение и 
всем нам житие благополучное и добрую христианскую кончину. Оградите отечество ваше, 
град Муром и вся грады Российския от всякаго зла и вся правоверныя люди, к вам при- 
ходящия и мощем вашим покланяющияся, осените благодатным действом благоприятных 
молитв ваших, и вся прошения их во благо исполните. Ей, чудотворцы святии! Не презрите 
молитв наших, со умилением вам возносимых, но будите о нас приснии предстатели ко 
Господу и сподобите нас помощию вашею святою спасение вечное получити и Царствие 
Небесное унаследовати, да славословим неизреченное человеколюбие Отца и Сына и Свя- 
таго Духа, в Троице покланяемаго Бога, во веки веков. Аминь. 

О счастье в браке 
Молитва апостолу Симону Зилоту 


Святый славный и всехвальный апостоле Христов Симоне, сподобивыйся прияти в 
дом твой в Кане Галилейстей Господа нашего Иисуса Христа и Его Пречистую Матерь, Вла- 
дычицу нашу Богородицу, и очевидцем быти преславнаго чудесе Христова, на браце твоем 
явленнаго, претворения воды в вино! Молим тя с верою и любовию: умоли Христа Господа 
претворити души наша из грехолюбивых в боголюбивыя; сохрани и соблюди нас молитвами 
твоими от искушений диавольских и падений греховных и испроси нам свыше помощь во 
время уныния и безпомощия нашего, да не преткнемся о камень соблазна, но неуклонно 
шествуем спасительным путем заповедей Христовых, дондеже достигнем оных блаженных 
обителей райских, идеже ты ныне водворяешися и веселишися. Ей, апостоле Спасов! Не 
посрами нас, крепце на тя уповающих, но буди нам помощник и покровитель во всем житии 
нашем и помози нам благочестно и богоугодно житие сие временное скончати, благую и 
мирную христианскую кончину получити и добраго ответа сподобитися на Страшнем Суде 
Христове, да, избежавше мытарств воздушных и власти лютаго миродержца, унаследуем 
Царство Небесное и прославим великолепое Имя Отца и Сына и Святаго Духа во веки веков. 
Аминь. 

О помощи в поиске невесты 
Молитва архангелу Рафаилу 


О святый великий архангеле Рафаиле, Престолу Божию предстояй! Ты благодатию, 
от Всемогущего Врача душ и телес наших тебе данною, праведнаго мужа Товита от сле- 
поты телесныя исцелил еси, и сына его Товию, спутешествуя ему, от злаго духа сохранил 
еси. Всеусердно молю тя, буди мне путеводитель в жизни моей, сохрани от всех видимых и 
невидимых враг, исцели душевныя и телесныя болезни моя, управи жизнь мою к покаянию 
во гресех и ко творению добрых дел. О святый великий Рафаиле архангеле! Услыши мене, 
грешнаго, молящагося тебе, и сподоби в здешней и будущей жизни благодарити и славити 
общаго Создателя нашего в безконечныя веки веков. 

Молитвы о мире и любви в семье 


О умножении любви и искоренении 
ненависти и всякой злобы 


Тропарь, глас 4-й 


Союзом любве апостолы Твоя связавый Христе, и нас Твоих верных рабов к Себе тем 
крепко связав, творити заповеди Твоя, и друг друга любити нелицемерно сотвори, молит- 
вами Богородицы Едине Человеколюбче. 


Кондак, глас 5-й 


Пламенем любве распали к Тебе сердца наша Христе Боже, да тою разжизаеми, серд- 
цем, мыслию же и душею, и всею крепостию нашею возлюбим ТЯ, и искренияго своего яко 
себе, и повеления Твоя храняще славим ТЯ всех благ Дателя. 

Молитва о даровании разумения 
святителя Иоанна Златоустого 
Дай, Господи, сейчас моему недостоинству также благодать разумения, чтобы распо- 
знавать приятное для Тебя, а для меня полезное, и не только распознавать, но и совершать, 


чтобы не увлекаться и не прилепляться к пустому, чтобы сострадать страдающим и снисхо- 
дить к грешникам. 

О добрых отношениях в семье 
Молитва мученикам и исповедникам 
Гурию, Самону и Авиву 


О преславнии мученицы Гурие, Самоне и Авиве! К вам, яко скорым помощником и 
теплым молитвенником, мы немощнии и недостойнии прибегаем, усердно моляще: не пре- 
зрите ны, во многая беззакония впадшия и по вся дни и часы согрешающия; наставите на 
путь правый заблуждшия, исцелите страждущия и скорбящия; соблюдите ны в непорочнем 
и целомудреннем житии; и якоже древле, тако и ныне покровителие супружеств пребудите, в 
любве и единомыслии сия утверждающе и от всех злых и бедственных обстояний избавля- 
юще. Защитите, о многомощнии исповедницы, вся православныя Христианы от напастей, 
злых человек и козней демонских; оградите я от нечаянныя смерти, умоляюще Всеблагаго 
Господа, да великия и богатыя милости нам смиренным рабом Своим пробавит. Несмы бо 
достоини нечистыми устнами призывати великолепое имя Создателя нашего, аще не вы, 
святии мученицы, за ны ходатаи будете; сего ради к вам прибегаем и предстательства вашего 
пред Господем о нас просим. Такожде избавите нас от глада, потопа, огня, меча, нашествия 
иноплеменных, междоусобныя брани, смертоносныя язвы и всякаго душепагубнаго обстоя- 
ния. Ей, страстотерпцы Христовы, устройте нам молитвами вашими вся благая и полезная, 
да благочестно житие временное прешедше и кончину непостыдну стяжавше, удостоимся 
теплым заступлением вашим со всеми святыми одесную Правосуднаго Бога Судии стати и 
Того непрестанно славити со Отцем и Святым Духом во веки веков. 

О хранении супружеской верности 
Молитва мученикам Адриану и Наталии 


О священная двоице, святии мученицы Христовы Адриане и Наталие, блаженнии 
супрузи и доблии страдальцы! Услышите нас молящихся вам со слезами, и ниспослите на 
ны вся благопотребная душам и телесем нашим, и молите Христа Бога, да помилует нас и 
сотворит с нами по милости Своей да не погибнем во гресех наших. Ей, святии мученицы! 
Приимите глас моления нашего, и избавите ны молитвами вашими от глада, губительства, 
труса, потопа, огня, града, меча, нашествия иноплеменников и междоусобныя брани, от вне- 
запныя смерти и от всех бед, печалей и болезней, да присно вашими молитвами и предста- 
тельством укрепляеми, прославим Господа Иисуса Христа, емуже подобает всякая слава, 
честь и поклонение со безначальным его Отцем и Пресвятым Духом во веки веков. 

О счастье в браке и в тяжелых 
жизненных обстоятельствах 
Молитва мученику Трифону 


О святый мучениче Христов Трифоне, скорый помощниче всем к тебе прибегающим, 
и молящимся пред святым твоим образом скоропослушный предстателю! Услыши ныне и на 
всякий час моление нас, почитающих святую память твою на всяком месте. Ты бо, угодниче 
Христов, святый мучениче и чудотворче Трифоне, в великих чудесах возсиявый, прежде 
исхода твоего от жития сего тленнаго молился еси за ны ко Господу и испросил еси у Него 
дар сей; аще кто в коей-либо нужде, беде, печали и болезни душевней или телесней призы- 
вати начнет святое имя твое, той избавлен будет от всякаго прилога злаго. И якоже ты неко- 
гда дщерь цареву, во граде Риме от диавола мучиму, исцелил еси; сице и нас от лютых его 
козней сохрани во вся дни жития нашего, наипаче же в день последняго нашего издыхания 
предстательствуй о нас. Буди нам тогда помощник, и скорый прогонитель лукавых духов, и 
к Царствию Небесному предводитель, идеже ты ныне предстоиши с лики святых у Престола 
Божия. Моли Господа, да сподобит и нас причастники быти присносущнаго веселия и радо- 
сти, да с тобою купно удостоимся славити Отца и Сына и Святаго Утешителя Духа во веки. 

В. Пономарев. «Семейный молитвослов» 


О любви между супругами 
Молитва апостолу и евангелисту Иоанну Богослову 


О великий и всехвальный апостоле и евангелисте Иоанне Богослове, наперсниче Хри- 
стов, теплый наш заступниче и скорый в скорбех помощниче! Умоли Господа Бога даро- 
вати нам оставление всех прегрешений наших, елико согрешихом от юности нашея во всем 
житии нашем делом, словом, помышлением и всеми нашими чувствы. Во исходе же душ 
наших помози нам грешным избавитися от воздушных мытарств и вечнаго мучения, да 
твоим милостивным предстательством прославляем Отца и Сына и Святаго Духа ныне и 
присно и во веки веков. 

В. Пономарев. «Семейный молитвослов» 


Об устранении семейных неурядиц 
Молитва мученикам Кирику и Иулитте 


О двоице святая, страстотерпцы Христовы, преблаженне Кириче, в трилетнем возра- 
сте пострадавый, с богомудрою материю Иулиттою! Кровьми вашими яко багряницею укра- 
сившиися и Небесных чертогов и вечнующия славы сподобившиися, не забудите и нас на 
земли сущих, но теплым ходатайством вашим пред Богом избавите всех нас от всякия скорби 
и болезни. Се бо, к честней и чудодейственней иконе вашей благоговейно припадающе и 
лобызающе ю, мы, недостойнии и многогрешнии, к вам, яко к скорым помощником и теплым 
молитвенником нашим, прибегаем и с сокрушенным и смиренным духом вопием: не пре- 
зрите моления нас, грешных, немощных, во многая беззакония впадших, но, яко благодатию 
Божиею венчаннии, очистите нас от недуг наших и испросите нам у Христа Бога нашего 
здравие душевное и телесное. Вы бо неоскудную благодать исцелений от Спаса нашего 
Иисуса Христа за веру вашу, мученьми запечатленную, прияли есте. Тем же убо помозите 
всем, в лютых немощех лежащим и в человечестей помощи отчаявшимся, к вам же тепле 
с верою прибегающим, и исцеление тем подавайте неоскудно, всем же верным грехов оста- 
вление испросите, да славят дивнаго во святых своих Господа Бога и Спаса нашего Иисуса 
Христа, и Пречистую Матерь Его, и ваше теплое заступление, всегда, ныне и присно и во 
веки веков. Аминь. 

В. Пономарев. «Семейный молитвослов» 


Молитвы о благополучных родах 


Молитвословия Пресвятой Богородице 
пред иконой «Феодоровская» 


Тропарь, глас 4-й 


Пришествием честныя Твоея иконы, Богоотроковице, обрадованный днесь Богохра- 
нимый град Кострома, якоже древний Израиль к кивоту Завета, притекает ко изображению 
лица Твоего и воплотившагося от Тебе Бога нашего, да Твоим Матерним к Нему предста- 
тельством присно ходатайствуеши всем, под сень крова Твоего прибегающим, мир и велию 
МИЛОСТЬ. 


Кондак, глас 8-й 


Благодарственная приносяще Ти, раби Твои, Богородительнице, о всех, имиже благо- 
деяла еси граду нашему, из глубины души взываем к Тебе и мили ся деем: не престани, Вла- 
дычице, Матерними к Сыну Твоему и Богу нашему молитвами подавати вся благая и спаси- 
тельная всем, верою и любовию вопиющим Ти: радуйся, Дево, христиан похвало. 


Молитва 


О Премилосердая Госпоже Царице Богородице, приими смиренное моление наше, и 
не отрини нас, Заступление и Прибежище наше, и не возгнушайся нас недостойных, но 
яко Милосердая, не престани молящи, Егоже родила еси, да дарует нам прощение многих 
согрешений наших, да спасет нас имиже весть судьбами. Помилуй нас, Владычице, помилуй 
нас, несть бо нам спасения от дел. Темже верно вопием Ти: помилуй рабы Твоя, и неплод- 
ное сердце наше покажи плодоносно благих дел. Призри на нас недостойных. Ты бо упо- 
вание и покров наш, жизнь и свет сердцу нашему. Яко Невечерний Свет от чрева Твоего 
воздвигшая, озари душу нашу, Чистая, и отжени всяку мглу сердца нашего. Даруй нам уми- 
ление, покаяние и сокрушение сердечное. Сподоби нас по вся дни живота нашего творити 
волю Сына Твоего и Бога нашего и во всем благоугождати Ему единому. О Богомати, не 
престани молящи Рождшагося от Тебе за вся притекающия с верою к сему чудотворному 
образу Твоему и подавай им скорую помощь и утешение в скорбех, и напастех, и злострада- 
ниих, избави их от клеветы и злобы человеческия, от враг видимых и невидимых, и всякия 
нужды и печали. Спаси отечество наше, град сей и вся грады и страны от всяких бед и нужд, 
и сотвори милостива нам бытии Бога нашего, отврати всякий гнев Его, на ны движимый, и 
избави ны от належащаго и праведнаго Его прещения. О Боголюбивая Владычице, Ангелов 
украшение, мучеников славо и всех святых радосте, с ними моли Господа, да сподобит нас в 
покаянии скончати живота нашего течение. В смерти же час, Пресвятая Дево, избави нас от 
власти бесовския и осуждения, и ответа, и страшнаго испытания, и мытарств горьких, и огня 
вечнаго, да, сподобльшеся славнаго Царствия Божия, величаем Тя и славим воплощшагося 
от Тебе Христа Бога нашего, Емуже слава со Отцем и Святым Духом, ныне и присно и во 
веки веков. Аминь. 

В. Пономарев. «Семейный молитвослов» 


Молитвословия Пресвятой Богородице 
пред иконой «Скоропослушница» 


Тропарь, глас 4-й 


К Богородице притецем, сущии в бедах, и святей иконе Ея ныне припадем, с верою 
зовуще из глубины души: скоро наше услыши моление, Дево, яко Скоропослушница нарек- 
шаяся. Тебе бо раби Твои в нуждах готовую Помощницу имамы. 


Кондак, глас 8-й 


В мори житейстем обуреваемии, треволнению подпадаем страстей и искушений. 
Подаждь убо нам, Госпоже, руку помощи, якоже Петрови Сын Твой, и ускори от бед изба- 
вити ны, да зовем Ти: радуйся, Всеблагая Скоропослушнице. 


Молитва 


Преблагословенная Владычице, Приснодево Богородице, Бога Слова паче всякаго 
слова на спасение наше рождшая, и благодать Его преизобильно паче всех приимшая, море 
неисчерпаемое божественных дарований явльшаяся и чудес приснотекущая река, изливаю- 
щая благость всем с верою к Тебе прибегающим! Твоему чудотворному образу припадающе, 
молимся Тебе, всещедрей человеколюбиваго Владыки Матери: удиви на нас пребогатыя 
милости Твоя, и прошения наша, приносимая Тебе, Скоропослушнице, исполнити ускори, 
вся яже на пользу, во утешение и спасение коемуждо устрояющи. Посети, Преблагая, рабы 
Твоя благодатию Твоею, и подаждь недугующим цельбу и совершенное здравие, обуревае- 
мым тишину, плененным свободу, и различными образы страждущия утеши. Избави, Все- 
милостивая Госпоже, всяк град и страну от глада, язвы, труса, потопа, огня, меча и иныя 
казни временныя и вечныя, Матерним Твоим дерзновением гнев Божий от нас отвращающи; 
такожде и от душевнаго разслабления, обуревания страстей и грехопадений свободи рабы 
Твоя, яко да непреткновенно во всяком благочестии поживше в сем веце, и в будущем веч- 
ных благ сподобимся, благодатию и человеколюбием Сына Твоего и Бога, Емуже подобает 
всякая слава, честь и поклонение, со Безначальным Его Отцем и Пресвятым Духом, ныне 
и присно и во веки веков. 

В. Пономарев. «Семейный молитвослов» 


Молитвословия Пресвятой Богородице 
пред иконой «Целительница» 


Тропарь, глас 4-й 


К Богородице прилежно ныне притецем грешнии и смиреннии, и припадем, в покаянии 
зовуще из глубины души: Владычице, помози, на ны милосердовавше; потщися, погибаем 
от множества прегрешений: не отврати Твоя рабы тщы, Тя бо едину надежду имамы. 


Тропарь, глас той же 


Не умолчим никогда, Богородице, силы Твоя глаголати недостойнии; аще бо Ты не бы 
предстояла молящи, кто бы нас избавил от толиких бед; кто же бы сохранил доныне сво- 
бодны. Не отступим, Владычице, от Тебе; Твоя бо рабы спасаеши присно от всяких лютых. 


Молитва 


Приими, о Всеблагословенная и Всемощная Госпоже Владычице Богородице Дево, сия 
молитвы, со слезами Тебе ныне приносимыя от нас недостойных раб Твоих, ко Твоему цель- 
боносному образу пение возсылающих со умилением, яко Тебе Самой зде сущей и внемлю- 
щей молению нашему. По коемуждо бо прошению исполнение твориши, скорби облегча- 
еши, немощным здравие даруеши, разслабленныя и недужныя исцеляеши, от бесных бесы 
прогоняеши, обидимыя от обид избавляеши, прокаженныя очищаеши и малыя дети милу- 
еши; еще же, Госпоже Владычице Богородице, и от уз и темниц свобождаеши и всякия мно- 
горазличныя страсти врачуеши: вся бо суть возможна ходатайством Твоим к Сыну Твоему, 
Христу Богу нашему. О Всепетая Мати, Пресвятая Богородице! Не престай молитися о нас 
недостойных рабах Твоих, славящих Тя и почитающих Тя, и покланяющихся со умилением 
Пречистому образу Твоему, и надежду имущих невозвратну и веру несумненну к Тебе, При- 
снодеве Преславней и Непорочней, ныне и присно и во веки веков. 

В. Пономарев. «Семейный молитвослов» 


При трудных родах 
Молитва великомученице Екатерине 


О святая Екатерино, дево и мученице, истинная Христова невесто! Молим тя, яко наро- 
читую благодать, еюже предвари тя Жених твой, Сладчайший Иисус, приимшую; якоже, 
посрамивши прельщения мучителя мудростию твоею, пятьдесят витий победила еси, и 
напоивши их Небесным учением, к свету истинныя веры наставила еси, тако испроси и нам 
оную Божию мудрость, да и мы, вся козни адскаго мучителя расторгше, мира же и плоти 
соблазны презревше, достойни явимся Божественныя славы, и к расширению святыя нашея 
православныя веры сосуди достойни соделаемся, и с тобою в Небесней скинии Господа и 
Владыку нашего Иисуса Христа, со Отцем и Святым Духом, восхвалим и прославим во вся 
веки веков. 

В. Пономарев. «Семейный молитвослов» 


Молитвы о здоровье членов семьи 


Об исцелении болящих 


Тропарь, глас 4-й 


Скорый в заступлении един сый, Христе, скорое свыше покажи посещение стражду- 
щему рабу Твоему, избави от недуг и горьких болезней; воздвигни во еже пета Тя и славити 
непрестанно, молитвами Богородицы, Едине Человеколюбие. 


Кондак, глас 2-й 


На одре болезни лежащаго и смертною раною уязвленнаго, якоже иногда воздвигл еси, 
Спасе, Петрову тещу и разслабленнаго на одре носимаго, сице и ныне Милосерде, стражду- 
щаго посети и исцели: Ты бо един еси недуги и болезни рода нашего понесый, и вся могий, 
яко Многомилостив. 

В. Пономарев. «Семейный молитвослов» 


Молитва великомученику и целителю Пантелеимону 


О великий угодниче Христов, страстотерпче и врачу многомилостивый, Пантеле- 
имоне! Умилосердися надо мною грешным рабом, услыши стенание и вопль мой, умило- 
стиви небеснаго, верховнаго Врача душ и телес наших, Христа Бога нашего, да дарует ми 
исцеление от недуга, мя гнетущаго. Приими недостойное моление грешнейшаго паче всех 
человек. Посети мя благодатным посещением. Не возгнушайся греховных язв моих, помажи 
тыя елеем милости твоея и исцели мя; да здрав сый душею и телом, остаток дней моих, бла- 
годатию Божиею, возмогу провести в покаянии и угождении Богу и сподоблюся восприяти 
благий конец жития моего. Ей, угодниче Божий! Умоли Христа Бога, да предстательством 
твоим дарует здравие телу моему и спасение души моей. 

В. Пономарев. «Семейный молитвослов» 


При женском недомогании 
Преподобному Давиду Гареджийскому 


Тропарь, глас 8-й 


В тебе, отче, известно спасеся еже по образу: приим бо Крест последовал еси Христу, 
и дея учил еси презирати убо плоть, преходит бо, прилежати же о души, вещи безсмертней. 
Темже и со ангелы срадуется, преподобие Давиде, дух твой. 


Молитва 


О всесветле, богохвальне авва Давиде, святче Божий! Ты силою благаго Законополо- 
жителя явился еси нам, кознями лукавого связанным и обуреваемым, яко наставник в пока- 
янии и помощник в молитве. Того ради дано тебе много даров благодати и чудотворения, 
разрешения грехов наших и прегрешений оставление, болезней исцеление и диавольских 
наветов отгнание. Темже твоею отеческою милостию в богоцарственном разумении, много- 
трудными молитвами и моленьми твоими, наипаче же непрестанным твоим заступлением о 
нас, да возставит Господь Бог ны, во грех впадшия, силою Своею непобедимою на всякаго 
видимаго и невидимаго врага, дабы благодаряще совершая святую память твою, желанием 
возжелали мы покланятися Превечному Богу в Троице Единому, Отцу и Сыну и Святому 
Духу, ныне и присно и во веки веков. Аминь. 

В. Пономарев. «Семейный молитвослов» 


В супружеском неплодстве или бесчадии 
Молитва праведным Богоотцем Иоакиму и Анне 


О приснославнии Христовы праведницы, святии Богоотцы Иоакиме и Анно, предсто- 
ящии Небесному Престолу великого Царя и велие дерзновение к Нему имущии, яко от пре- 
благословенныя Дщери вашея, Пречистыя Богородицы и Приснодевы Марии, воплотится 
изволившему! К вам, яко многомощным предстателем и усердным о нас молитвенником, 
прибегаем мы грешнии и недостойнии. Молите благость Его, яко да отвратит от нас гнев 
Свой, по делом нашим праведно на ны движимый, и да безчисленная прегрешения наша пре- 
зрев, обратит нас на путь покаяния, и на стези заповедей Своих да утвердит нас. Таже молит- 
вами вашими в мире жизнь нашу сохраните, и во всех благих благое поспешение испросите, 
вся кживоту и благочестию потребная нам от Бога дарующе, от всяких напастей и бед и 
внезапныя смерти предстательством вашим нас избавляюще и от всех враг видимых и неви- 
димых защищающе, яко да тихое и безмолвное житие поживем во всяком благочестии и 
чистоте, и тако в мире временное сие житие прешедше, в вечный достигнем покой, идеже 
вашим святым умолением да сподобимся Небеснаго Царствия Христа Бога нашего, Емуже 
со Отцем и Пресвятым Духом, подобает всякая слава, честь и поклонение во веки веков. 

В. Пономарев. «Семейный молитвослов» 


При недостатке материнского молока 
Молитва преподобному 
Ипатию Печерскому, целебнику 


О священная главо, преподобие отче, преблаженне авво Ипатие, не забуди убогих 
твоих до конца, но поминай нас всегда во святых твоих и благоприятных молитвах к Богу: 
помяни стадо твое, еже сам упасл еси, и не забуди посещати чад твоих: моли за ны, отче 
священный, за дети твоя духовныя, яко имеяй дерзновение к Небесному Царю: не премолчи 
за ны ко Господу и не презри нас, верою и любовию чтущих тя: поминай нас недостойных у 
Престола Вседержителева и не престай молитися о нас ко Христу Богу, ибо дана тебе бысть 
благодать за ны молитися. Не мним бо тя суща мертва: аще бо телом и преставился еси от 
нас, но и по смерти жив сый пребываеши, не отступай от нас духом, сохраняя нас от стрел 
вражиих и всякия прелести бесовския и козней диавольских, пастырю наш добрый: аще бо 
и мощей твоих рака пред очима нашими видима есть всегда, но святая твоя душа со ангель- 
скими воинствы, со безплотными лики, с небесными силами, у Престола Вседержителева 
предстоящи, достойно веселится, ведуще убо тя воистинну и по смерти жива суща, тебе 
припадаем и тебе молимся: молися о нас всесильному Богу, о пользе душ наших, и испроси 
нам время на покаяние, да невозбранно прейдем от земли на Небо, от мытарств же горьких, 
бесов, воздушных князей и от вечныя муки да избавимся, и Небеснаго Царствия наследницы 
да будем со всеми праведными, от века угодившими Господу нашему Иисусу Христу. Аминь. 

О неспящем младенце 
Молитва святым семи отрокам Ефесским 


О пречуднии святии седмочисленнии отроцы, Ефеса града похвало и всея вселенныя 
упование! Воззрите с высоты Небесныя славы на нас, любовию память вашу чтущих, наи- 
паче же на младенцы христианския, вашему заступлению от родителей своих препоручен- 
ныя. Низведите на ня благословение Христа Бога, рекшаго: оставите детей приходити ко 
Мне. Болящия убо в них исцелите, скорбящия утешите, сердца их в чистоте соблюдите, кро- 
тостию исполните я и в земли сердец их зерно исповедания Божия насадите и укрепите, во 
еже от силы в силу им возрастати. И всех нас, святей иконе вашей предстоящих, мощи же 
ваша с верою лобызающих и тепле вам молящихся, сподобите Царствие Небесное улучити и 
немолчными гласы радования тамо прославляти великолепое Имя Пресвятыя Троицы, Отца 
и Сына и Святаго Духа во веки веков. Аминь. 

При бессоннице 
Молитва преподобному Иринарху, 
затворнику Ростовскому 


О преподобие отче Иринарше! Тебе предстояще, молим тя усердно ходатаем нашим 
присно быти и заступником. Испроси убо нам от Христа Бога мир, тишину, благоденствие, 
здравие и спасение, и от всех врагов видимых и невидимых ограждение, покрый же нас 
ходатайством твоим от нахождения всяких бед и скорбей, паче же от искушений врага тем- 
наго, да вси мы с тобою прославляем Всесвятое Имя Отца и Сына и Святаго Духа, ныне и 
присно и во веки веков. Аминь. 

При бесовском нападении на детей 
Молитва великомученику Никите 


О великий страстотерпче Христов и чудотворче, великомучениче Никито! Припада- 
юще к святому и чудотворному образу твоему, подвиги же и чудеса твоя и многое сострада- 
ние твое к людям прославляюще, молим тя прилежно; яви нам смиренным и грешным святое 
и многомощное твое заступление. Се бо, грех ради наших, не имамы свободы чад Божиих, 
еже о потребах наших Господа и Владыку нашего дерзновенно просити; но тебе молитвен- 
ника к нему благоприятнаго предлагаем и о твоем предстательстве взываем; испроси нам 
у Господа благопотребныя дары душам и телесем нашим; веру правую, спасения надежду 
несомненную, любовь же ко всем нелицемерную, во искушениих мужество, в злострада- 
ниих терпение, в молитвах постоянство, душ и телес здравие, земли плодоносие, воздуха 
благорастворение, житейских потреб довольство, мирное и благочестное на земли житие, 
христианскую жития кончину и добрый ответ на Страшнем Суде Христове. Еще же, о стра- 
стотерпче Христов, у Царя Небеснаго испроси мир, здравие и спасение и на враги победу и 
одоление, всему же Богохранимому царству благоустроение, тишину и благоденствие. Хри- 
столюбивому воинству буди соратай и помощник на враги, и всем людем православным 
яви твое святое заступление; болящия исцели, скорбящия утеши, бедствующим помози. Ей, 
угодниче Божий и мучениче долготерпеливый! Не забуди святую обитель твою и вся живу- 
щия в ней и подвизающияся инокини же и мирския, но поспеши им во смирении и терпении 
носити иго Христово, и от всяких бед и искушений милостивне избави. Всех убо нас приведи 
в тихое пристанище спасения, и наследники сподоби быти пресветлаго Царствия Христова 
святыми твоими молитвами; да славим и поем великия щедроты Отца и Сына и Святаго 
Духа, в Троице славимаго и покланяемаго Бога, и твое святое заступление, во веки веков. 

Об исцелении душевных и телесных недугов 
и о покровительстве в сохранении брака 
Молитва бессребреникам и 
чудотворцам Косме и Дамиану 


К вам, святии бессребреницы и чудотворцы Космо и Дамиане, яко к скорым помощни- 
ком и теплым молитвенником о спасении нашем, мы недостойнии прибегаем, и припадающе 
усердно вопием: не презрите моления нас грешных, немощных, во многая беззакония впад- 
ших и по вся дни и часы согрешающих. Умолите Господа, да пробавит нам, недостойным 
рабом Своим, великия и богатыя Своя милости; избавите нас от всякия скорби и болезни, 
зане неоскудную благодать исцелений от Господа и Спаса нашего Иисуса Христа прияли 
есте, твердью ради веры вашея и мученическия ради кончины. Услышите убо нас моля- 
щихся, и благоприятным ходатайством вашим испросите у Христа Бога православным пра- 
вителем России здравие и спасение, на враги же победу и одоление и Божие благословение. 
Таже и всем нам от Господа вся благополезная в житии нашем временнем, наипаче же ко спа- 
сению вечному надлежащая испросите, да сподобимся молитвами вашими кончину христи- 
анскую, безболезненну, непостыдну и мирну улучити и да избавимся от козней диавольских 
и вечныя муки, безконечнаго же и блаженнаго Царствия Небеснаго наследницы да будем. 
Ей, угодницы Божии! Не престайте молящеся за ны, с верою к вам притекающия; аще бо 
по множеству грехов наших и несмы достойни милосердия вашего, обаче, вернии подража- 
телие человеколюбия Божия суще, сотворите молитвами вашими, да плоды достойны пока- 
яния приносяще, в вечный покой достигнем, хваляще и благословяще дивнаго во святых 
Своих Господа и Бога и Спаса нашего Иисуса Христа, и Пречистую Матерь Его, и ваше 
теплое заступление, всегда, ныне и присно и во веки веков. 

Об исцелении недугов 
Молитва святым врачам великомученику 
Пантелеимону, бессребреникам Косме 
и Дамиану, мученикам Киру и Иоанну, 
священномученику Ермолаю, мученику 
Диомиду, мученикам Фотию и Аниките 


О велицыи Христовы угодницы и чудотворцы Пантелеимоне, Космо и Дамиане, Кире 
и Иоанне, Ермолае, Диомиде, Фотие и Аникито! Услышите нас, вам молящихся (имена). 
Вы весте наша скорби и недуги, слышите воздыхания множества к вам притекающих. Сего 
ради к вам яко скорым помощником и теплым молитвенником нашим зовем: не оставляйте 
нас вашим у Бога ходатайством. Мы присно заблуждаем от пути спасения, руководите нас, 
милостивые наставницы. Мы немощны есмы в вере, утвердите нас, Правоверия учители. 
Мы зело убози сотворихомся добрых дел, обогатите нас, благосердия сокровища. Мы присно 
наветуеми есмы от враг видимых и невидимых и озлобляеми, помозите нам, безпомощных 
заступницы. Гнев праведный, движимый на ны за беззакония наша, отвратите от нас вашим 
ходатайством у Престола Судии Бога, Емуже вы предстоите на Небеси, святии праведницы. 
Услышите, молим вас, велицыи Христовы угодницы, вас с верою призывающия и испросите 
молитвами вашими у Отца Небеснаго всем нам прощение грехов наших и от бед избавление. 
Вы бо помощницы, заступницы и молитвенницы, и о вас славу возсылаем Отцу и Сыну и 
Святому Духу, ныне и присно и во веки веков. 

Молитвы о детях 


При рождении ребенка 
Молитва Господу Иисусу Христу 


Владыко Господи Боже наш, родивыйся от Пречистыя Владычицы нашея Богородицы 
и Приснодевы Марии, и яко младенец во яслех возлегий, и яко детищ восприемлем бывый; 
Сам и сию рабу Твою, днесь родившую сие отроча, помилуй, и прости вольная и невольная 
ея прегрешения, и сохрани ю от всякаго диавольскаго мучительства; и из нея рожденнаго 
младенца соблюди от всякаго яда, от всякия лютости, от всякия бури сопротивнаго, от духов 
лукавых, дневных же и нощных. Сию же соблюди под державною рукою Твоею, и даждь 
ей скорое возстание, и от скверны очисти, и болезни исцели, и здравие и благомощие души 
же и телу даруй, и Ангелы светлыми и сияющими сию огради; и соблюди от всякаго наи- 
тия невидимых духов, ей Господи, от недуга и слабости, от ревности и зависти, и от очес- 
ного негодования, и помилуй ю и младенца, по велицей милости Твоей, и очисти ю от телес- 
ныя скверны, и различных ей находящих утробных стужений, и изведи ю скорою милостию 
Твоею во смиренном ея теле во исправление, и из нея рожденнаго младенца сподоби покло- 
нится земному храму, егоже уготовал еси славословится Имени Твоему святому. 

При желании иметь ребенка мужского пола 
Молитва преподобному Александру Свирскому 


О священная главо, ангеле земный и человече небесный, преподобие и Богоносне отче 
наш Александре, изрядный угодниче Пресвятыя и Единосущныя Троицы, многия мило- 
сти живущим во святей обители твоей и всем, с верою и любовию притекающим к тебе, 
являяй! Испроси нам вся к житию сему временному благопотребная, паче же к вечному спа- 
сению нашему нужная. Буди всем нам, чудотворче святый, во всякой скорби и обстоянии 
скорый помощник. Наипаче же в час кончины нашея явися нам заступник благосердый, да 
не предани будем на мытарствах воздушных власти злобнаго миродержца, но да сподобимся 
непреткновеннаго восхода во Царствие Небесное. Ей, отче, молитвенниче наш присный! Не 
посрами упования нашего, не презри смиренных молений наших, но присно о нас пред Пре- 
столом Живоначальныя Троицы предстательствуй, да сподобимся вкупе с тобою и со всеми 
святыми, аще и недостойни есмы, в селениих райских славити величие, благодать и милость 
единаго в Троице Бога, Отца и Сына и Святаго Духа, во веки веков. 

О здоровье детей 
Молитва мученику Авраамию Болгарскому 


Святый мучениче Авраамие, доблий воине Христа, Царя Небеснаго, в скорбех и напа- 
стех преславный наш помощниче и защитниче! Ничтоже возможе отлучити тя от любве 
ко Господу Иисусу: ни лестная обещания благ временных, ни прещения, ни муки от злых 
врагов святейшия Христовы веры; ты, яко лев, изшел еси на брань противу волков мыслен- 
ных, духов злобы, подвигших на тя, ради добраго твоего исповедания, единоплеменный 
тебе народ болгарский, и, яко огненная стрела, тех поразил еси силою благодати Святаго 
Духа и крепкия, яко смерть, любве твоея к Богу. Аще и пролиял еси кровь твою за Хри- 
ста Бога нашего, погубив временную жизнь, обаче безсмертною душею, яко орел, воспа- 
рил еси в Горния обители Отца нашего, наследовав там вечную жизнь, славу и блаженство 
неизреченное, и оставив нам нетленныя останки твоя, яко крин многоценный и благоухан- 
ный. Веруем, страстотерпче святый, яко, предстоя со Ангелы и всеми святыми Престолу 
славы Триипостаснаго Бога, усердныя и Богоприятныя возносиши молитвы не токмо о нас 
и о граде нашем, но и о всей святей Христовой Церкви и православием отечестве Россий- 
стем. Веруем, преславный чудотворче, яко ты, силою Всемогущаго Господа Иисуса Христа, 
чрез святыя мощи твоя, источаеши обильныя дары благодатныя помощи во спасение всем, 
с верою к тебе притекающим, наипаче же испрашиваеши кончину с покаянием тебе чту- 
щим и благосердно помогаеши немощным младенцам, да вси от мала до велика единодушно 
прославляем неисповедимое величие благости Божией. Темже верою и любовию ко святым 
мощем твоим припадающе и благоговейно оныя лобызающе, умоляем тя, добрый на Небеси 
наш молитвенниче и заступниче: помогай нам, грешным и смиренным, твоими молитвами 
во всех скорбех, нуждах и обстояниих наших, сохраняй нас и град сей от всякаго зла и всякия 
напасти, наипаче же споспешествуй вечному спасению нашему и всех, просящих от тебе 
помощи и заступления. Ей, смиренно молим тя, угодниче Божий: моли Христа Бога нашего, 
да даст Он мир и тишину всем православным Христианом и да отвратит от нас всякий гнев, 
наны движимый, да избавит нас от сетей вражиих, томления во узах греха и мучений адских 
и да сподобит нас, недостойных, одесную Себе стати на суде Своем праведном и внити в 
вечный покой святых Его, идеже празднующих глас непрестанный и неизреченная сладость 
зрящих доброту лица Его; и тако возможем с тобою и всеми святыми безконечно просла- 
вляти Отца и Сына и Святаго Духа, Троицу Единосущную и Нераздельную. Аминь. 


33 


В. Пономарев. «Семейный молитвослов» 


О помощи детям в учебе 
Молитва преподобному Сергию Радонежскому 


О священная главо, преподобие и Богоносне отче наш Сергие, молитвою твоею, и 
верою и любовию, яже к Богу, и чистотою сердца, еже на земли во обитель Пресвятыя Тро- 
ицы душу твою устроивый, и ангельскаго общения и Пресвятыя Богородицы посещения 
сподобивыйся, и дар чудодейственныя благодати приемый, по отшествии же твоем от зем- 
ных наипаче к Богу приближивыйся, и небесныя силы приобщивыйся, но и от нас духом 
любве своея не отступивый, и честныя твоя мощи, яко сосуд благодати полный и преиз- 
ливающийся, нам оставивый! Велие имея дерзновение ко Всемилостивому Владыце, моли 
спасти рабы Его, сущей в тебе благодати Его верующия и к тебе с любовию притекающия. 
Испроси нам от Великодаровитаго Бога нашего всякий дар, всем и коемуждо благопотребен, 
веры непорочны соблюдение, градов наших утверждение, мира умирение, от глада и пагубы 
избавление, от нашествия иноплеменных сохранение, скорбящим утешение, недугующим 
исцеление, падшим возставление, заблуждающим на путь истины и спасения возвращение, 
подвизающимся укрепление, благоделающим в делах благих преспеяние и благословение, 
младенцем воспитание, юным наставление, неведущим вразумление, сиротам и вдовицам 
заступление, отходящим от сего временнаго жития к вечному благое уготовление и напут- 
ствие, отшедшим блаженное упокоение, и вся ны споспешествующими твоими молитвами 
сподоби в день Страшнаго Суда шуия части избавитися, десныя же страны общники быти и 
блаженный оный глас Владыки Христа услышати: приидите, благословеннии Отца Моего, 
наследуйте уготованное вам Царствие от сложения мира. Аминь. 

О воспитании детей в христианском благочестии 
Молитва мученице Софии Римской 


О многострадальная и премудрая великомученице Христова Софие! Ты душею на 
Небеси у Престола Господня предстоиши, на земли же, данною тебе благодатию, различная 
совершаеши исцеления: призри убо милостивно на предстоящия люди и молящияся пред 
мощами твоими, просящыя твоея помощи: простри ко Господу святыя молитвы твоя о нас, 
и испроси нам оставление согрешений наших, недужным исцеление, скорбящим и бедству- 
ющим скорую помощь: умоли Господа, да подаст всем нам христианскую кончину и добрый 
ответ на Страшнем Суде Своем, да сподобимся и мы купно с тобою славити Отца и Сына 
и Святаго Духа во веки веков. Аминь. 

О целомудрии и благополучном замужестве дочери 
Молитва святителю Николаю Чудотворцу 


О добрый наш пастырю и Богомудрый наставниче, святителю Христов Николае! 
Услыши нас грешных, молящихся тебе и призывающих в помощь скорое предстательство 
твое; виждь нас немощных, отвсюду уловляемых, всякаго блага лишенных и умом от мало- 
душия помраченных; потщися, угодниче Божий, не оставити нас в греховнем плену быти, да 
не будем в радость врагом нашим и не умрем в лукавых деяниих наших. Моли о нас недо- 
стойных Содетеля нашего и Владыку, Емуже ты со бесплотными лики предстоиши; мило- 
стива к нам сотвори Бога нашего в нынешнем житии и в будущем веце, да не воздаст нам 
по делом нашым и по нечистоте сердец наших, но по Своей благости воздаст нам. На твое 
бо ходатайство уповающе, твоим предстательством хвалимся, твое заступление на помощь 
призываем, и ко пресвятому образу твоему припадающе, помощи просим: избави нас, угод- 
ниче Христов, от зол находящих на нас, и укроти волны страстей и бед возстающих на нас, 
да ради святых твоих молитв не обымет нас напасть и не погрязнем в пучине греховней и 
в тине страстей наших. Моли, святителю Христов Николае, Христа Бога нашего, да подаст 
нам мирное житие и оставление грехов, душам же нашим спасение и велию милость, ныне 
и присно и во веки веков. 

Об устройстве детей в жизни 
Молитва святителю Митрофану, 
Воронежскому чудотворцу 


Святителю отче Митрофане! Се мы грешнии, нетлением честных мощей твоих и мно- 
гими благодеяньми, чудесно содеянными и содеваемыми тобою, уверившеся, исповедуем, 
яко имаши велию благодать у Господа Бога нашего, и всесмиренно ко твоему благосердию 
припадающе тебе молимся сице: моли о нас Христа Бога нашего, да ниспослет всем чтущим 
святую память твою и усердно к тебе прибегающим богатыя милости Своя: да утвердит во 
святей Своей Православней Церкви живый дух правыя веры и благочестия, дух ведения и 
любве, дух мира и радости о Духе Святе, да вся чада ея, чиста суща от мирских искуше- 
ний и плотских похотей и злаго действия злых духов, духом и истиною поклоняются Ему, 
и усердно о соблюдении заповедей Его ко спасению душ своих да потщатся. Пастырем ея 
да даст Господь святую ревность попечения о спасении людей, во еже неверующия просве- 
тити, неведущия наставити, сомнящияся вразумити, отпадшия от Православныя Церкве к 
ней возвратити, верующия в вере соблюсти, грешныя на покаяние подвигнута, кающияся 
утешити и во исправлении жизни утвердити, и тако вся люди ко уготованному вечному Цар- 
ству святых его привести. Ей, святителю Божий, да устроиши молитвами твоими вся бла- 
гая душам и телесем нашим: да и мы прославим в душах и телесех наших Господа и Бога 
нашего, Иисуса Христа, Емуже со Отцем и Святым Духом слава и держава во веки веков. 


37 


В. Пономарев. «Семейный молитвослов» 


О возвращении потерянных детей 
Молитва великомученику Георгию Победоносцу 


Святый славный и всехвальный великомучениче Георгие! Собраннии в храме твоем и 
пред иконою твоею святою покланяющиися людие, молим тя, известный желания нашего 
ходатаю, моли с нами и о нас умоляемаго от Своего благоутробия Бога, да милостивно услы- 
шит нас, просящих Его благостыню, и не оставит вся наша ко спасению и житию нуждная 
прошения, и дарует стране нашей победу на сопротивныя; и паки, припадающе, молим тя, 
святый победоносче: укрепи данною тебе благодатию во бранех православное воинство, раз- 
руши силы возстающих врагов, да постыдятся и посрамятся, и дерзость их да сокрушится, 
и да уведят, яко мы имеем Божественную помощь, и всем, в скорби и обстоянии сущим, 
многомощное яви свое заступление. Умоли Господа Бога, всея твари Создателя, избавити 
нас от вечнаго мучения, да прославляем Отца и Сына и Святаго Духа и твое исповедуем 
предстательство ныне и присно и во веки веков. Аминь. 

О благополучии детей 
Молитва великомученице Варваре 


Святая славная и всехвальная великомученице Христова Варваро! Собраннии днесь 
во храме твоем Божественнем людие, раце мощей твоих покланяющеся и любовию целу- 
юще, страдания твоя мученическая и в них Самаго Страстоположника Христа похвалами 
ублажаем, и тебе, известная желания нашего ходатаице, молим; моли с нами и о нас умоля- 
емаго от Своего милосердия Бога, да милостивно услышит нас, просящих Его благостыню, 
и не отставит от нас вся ко спасению и житию нужная прошения, христианскую же кон- 
чину жития нашего безболезненну, непостыдну, мирну и Божественных Таин причастну да 
дарует, и всем на всяком месте, во всякой скорби и обстоянии, требующим Его человеко- 
любия и помощи, великую Свою подаст милость, да благодатию Божиею и твоим теплым 
предстательством, душею и телом всегда здрави пребывающе, славим дивнаго во святых 
Своих Бога Израилева, не удаляющаго помощи Своея от нас, всегда, ныне и присно и во 
веки веков. Аминь. 

О хранении чистоты и целомудрия 
Молитва мученикам благоверным 
князьям Борису и Глебу 


О двоице священная, братия прекрасная, доблии страстотерпцы Борисе и Глебе, от 
юности Христу верою, чистотою и любовию послужившии, и кровьми своими, яко багря- 
ницею, украсившиися, и ныне со Христом царствующии! Не забудите и нас, сущих на 
земли, но, яко теплии заступницы, вашим сильным ходатайством пред Христом Богом сохра- 
ните юных во святей вере и чистоте неврежденными от всякаго прилога неверия и нечи- 
стоты, оградите всех нас от всякия скорби, озлоблений и напрасныя смерти, укротите вся- 
кую вражду и злобу, действом диавола воздвигаемую от ближних и чуждих. Молим вас, 
христолюбивии страстотерпцы, испросите у Великодаровитаго Владыки всем нам оставле- 
ние прегрешений наших, единомыслие и здравие, избавление от нашествия иноплеменных, 
междоусобныя брани, язвы и глада. Снабдевайте своим заступлением страну нашу и всех, 
чтущих святую память вашу, во веки веков. Аминь. 

Молитвы об избавлении от страстей 


От уныния 
Молитва святителю Тихону, епископу Воронежскому 


О всехвальный святителю и угодниче Христов, отче наш Тихоне! Ангельски на земли 
пожив, ты яко Ангел благий явился еси и в дивнем твоем прославлении. Веруем от всея души 
и помышления, яко ты, благосердый наш помощниче и молитвенниче, твоими неложными 
ходатайствы и благодатию, от Господа обильно дарованною тебе, присно способствуеши 
нашему спасению. Приими убо, ублажаемый угодниче Христов, и в час сей наша недостой- 
ная моления: свободи ны твоим заступлением от облегающаго нас суесловия и суемудрия, 
неправоверия и зловерия человеческаго. Потщися, скорый о нас предстателю, благоприят- 
ным твоим ходатайством умолити Господа, да пробавит Своя великия и богатыя милости на 
нас, грешных и недостойных рабех Своих, да уврачует Своею благодатию неисцельныя язвы 
и струпы растленных душ и телес наших, да растворит окаменелая сердца наша слезами 
умиления и сокрушения о премногих согрешениих наших и да избавит ны вечных мук и огня 
геенскаго; всем же верным людем Своим да дарует в нынешнем веце мир и тишину, здравие 
и спасение и во всем благое поспешение, да тако, тихое и безмолвное житие поживше во 
всяком благочестии и чистоте, сподобимся со ангелы и со всеми святыми славити и воспе- 
вати всесвятое Имя Отца и Сына и Святаго Духа, во веки веков. Аминь. 


41 


В. Пономарев. «Семейный молитвослов» 


При блудных помыслах и плотской страсти 
Молитва святителю Евфимию, 
архиепископу Новгородскому, чудотворцу 


Отче святителю Евфимие! Ты от юности твоея Христа возлюбил еси и, благодатию 
Его укрепляемь, вся плотская мудрования умертвил еси, чистым житием и кротким нравом 
угодил еси Господеви, и по благодати Его на престоле святительства был еси, и явился еси 
пастве Христовей Великаго Новаграда пастырь изряден, полагая душу твою о стаде твоем. 
Темже и по смерти твоей прослави тя Пастыреначальник Христос подаянием чудес, от тебе 
истекающих, подая нам тебе образ добродетельнаго жития и теплаго молитвенника. Темже 
и аз, грешный и унылый, припадая к мощем твоим, молюся тебе усердно: угодниче Христов, 
даждь ми руку помощи, воздвигни мя молитвами твоими из глубины греховныя. Се бо вол- 
нами страстей плотских и уныния и иными тьмочисленными житейскими треволнении обу- 
реваюся и погибаю. Буди убо мне, многогрешному, теплый ко Христу предстатель и молит- 
венник, да и аз, от потопления греховнаго избавлен, ко пристанищу непорочнаго жития 
благодатию Христовою достигну, и чистым житием прославлю Спасителя моего, Кровию 
Своею мене искупившаго, и, тако житие скончав, получу живот вечный во Царствии Небес- 
нем, идеже славится пречестное и великолепое Имя Отца и Сына и Святаго Духа, ныне и 
присно и во веки веков. Аминь. 

От недуга пьянства 
Молитвословия Пресвятой Богородице 
пред иконой «Неупиваемая Чаша» 


Тропарь, глас 4-й 


Днесь притецем вернии к Божественному и пречудному образу Пресвятыя Богоматери, 
напояющей верных сердца небесною Неупиваемою чашею Своего милосердия, и людем вер- 
ным чудеса показующей. Яже мы видяще и слышаще духовно празднуем и тепле вопием: 
Владычице Премил остивая, исцели наша недуги и страсти, молящи Сына Твоего, Христа 
Бога нашего, спасти души наша. 


Кондак, глас 6-й 


Бысть чрево Твое святая Трапеза, имущая Небеснаго Хлеба, Христа Бога нашего, от 
Негоже всяк ядый не умирает, якоже рече всех, Богородительнице, Питатель. 


Молитва 


О Премилосердная Владычице! К Твоему заступлению ныне прибегаем, молений 
наших не презри, но милостиво услыши нас: жен, детей, матерей и тяжким недугом пиан- 
ства одержимых и того ради от Матери своея, Церкви Христовой, и спасения отпадающих 
братий и сестер и сродник наших исцели. О Милостивая Мати Божия, коснися сердец их и 
скоро возстави, от падений греховных ко спасительному воздержанию приведи их. Умоли 
Сына Своего, Христа Бога нашего, да простит нам согрешения наша и не отвратит милости 
Своея от людей Своих, но да укрепит нас в трезвении и целомудрии. Приими, Пресвятая 
Богородице, молитвы матерей, о чадах своих слезы проливающих: жен, о мужех своих рыда- 
ющих; чад, сирых и убогих, заблудшими оставленных; и всех нас, к иконе Твоей припадаю- 
щих. И да приидет сей вопль наш молитвами Твоими ко Престолу Всевышняго. Покрый и 
соблюди нас от лукаваго ловления и всех козней вражиих, в страшный же час исхода нашего 
помози пройти непреткновенно воздушныя мытарства, молитвами Твоими избави нас веч- 
наго осуждения, да покрыет нас милость Божия в нескончаемыя веки веков. Аминь. 

Молитва праведного Иоанна Кронштадтского 
Господи, призри милостивно на рабов Твоих (имена) прельщенных лестию чрева и 


плотского веселия. Даруй им познать сладость воздержания в посте и протекающих от него 
плодов. АМИНЬ. 

Молитва мученику Вонифатию 


О святый страстотерпче Христов, воине Царя Небеснаго, земная сладострастия пре- 
зревый и к горнему Иерусалиму страданием возшедый, мучениче Вонифатие! Услыши мя 
грешнаго, приносящего от сердца молебная пения, и умоли Господа нашего Иисуса Христа 
простити вся моя согрешения, в ведении и неведении мною содеянная. Ей, мучениче Хри- 
стов, образ покаяния собою показывай грешным! Буди ми на злаго сопротивника диавола 
твоими молитвами к Богу помощник и заступник; много бо поревахся избегнути! сетей его 
лукавых, но удицею греховною уловлен и крепко влачим от него, не могу избавитися, аще не 
ты предстанеши ми, во обстояниих горькая терпящему; и колико покушахся покаятися, но 
лож пред Богом бых. Сего ради к тебе прибегаю и молюся; спаси мя, святче Божий, от всех 
зол твоим предстательством, благодатию же всесильнаго Бога, в Троице Святей славимаго 
и покланяемаго, Отца и Сына и Святаго Духа, ныне и присно и во веки веков. 


і Поревахся избегнута — боролся, чтобы избежать. 

Молитвы в семейных нуждах и скорбях 


О помощи в житейских нуждах 
Молитва блаженной Ксении Петербургской 


О святая всеблаженная мати Ксение! Под покровом Всевышняго жившая, ведомая и 
укрепляемая Богоматерью, голод и жажду, холод и зной, поношения и гонения претерпев- 
шая, дар прозорливости и чудотворения от Бога получила еси и под сенью Всемогущего 
покоишися. Ныне святая Церковь, яко благоуханный цвет, прославляет тя. Предстояще на 
месте твоего погребения, пред образом твоим святым, яко живей ти, сущей с нами, молимся 
ти: приими прошения наша и принеси их ко Престолу милосерднаго Отца Небеснаго, яко 
дерзновение к Нему имущая, испроси притекающим к тебе вечное спасение, на благая дела 
и начинания наша щедрое благословение, от всяких бед и скорбей избавление. Предстани 
святыми твоими молитвами пред Всемилостивым Спасителем нашим о нас, недостойных и 
грешных. Помози, святая блаженная мати Ксение, младенцы светом святого крещения оза- 
рити и печатию дара Духа Святаго запечатлети, отроки и отроковицы в вере, честности, бого- 
боязненности воспитати и успехи в учении им даровати, болящия и недугующия исцели, 
семейным любовь и согласие ниспосли, монашествующих подвигом добрым подвизатися 
удостой и от поношений огради, пастыри в крепости Духа Святаго утверди, народ и страну 
нашу в мире и безмятежии сохрани, о лишенных в предсмертный час причащения Святых 
Христовых Таин умоли. Ты наша надежда и упование, скорое услышание и избавление, тебе 
благодарение возсылаем и с тобою славим Отца и Сына и Святаго Духа, ныне и присно и 
во веки веков. Аминь. 

О помощи в жилищных проблемах 
Молитва святителю Спиридону Тримифунтскому 


О преблаженне святителю Спиридоне, великий угодниче Христов и преславный чудо- 
творче! Предстоя на Небеси Престолу Божию с лики Ангел, призри милостивым оком на 
предстоящия зде люди и просящия сильныя твоея помощи. Умоли благосердие Человеко- 
любца Бога, да не осудит нас по беззаконием нашим, но да сотворит с нами по милости 
Своей. Испроси нам у Христа и Бога нашего мирное безмятежное житие, здравие душев- 
ное и телесное, земли благоплодие и во всем всякое изобилие и благоденствие, и да не во 
зло обратим благая даруемая нам от щедраго Бога, но во славу Его и в прославление твоего 
заступления. Избави всех, верою несумненною к Богу приходящих, от всяких бед душев- 
ных и телесных, от всех томлений и диавольских наветов. Буди печальным утешитель, нед- 
угующим врач, в напастех помощник, нагим покровитель, вдовицам заступник, младенцем 
питатель, старым укрепитель, странствующим путевождь, плавающим кормчий, и исхода- 
тайствуй всем крепкия помощи твоея требующим, вся ко спасению полезная, яко да твоими 
молитвами наставляеми и соблюдаеми, достигнем вечнаго покоя и купно с тобою прославим 
Бога, в Троице Святей славимаго, Отца и Сына и Святаго Духа, ныне и присно и во веки 
веков. 

Об обретении своего жилища 
Молитва благоверному князю Даниилу Московскому 


Церкве Христовы похвало высокая, града Москвы стено необоримая, державы Рос- 
сийския Божественное утверждение, преподобие княже Данииле! К раце мощей твоих при- 
текающе, усердно молим тя: призри на нас, память твою воспевающих и с верою под кров 
молитв твоих прибегающих. Пролей теплое твое ходатайство ко Спасу всех, яко да утвердит 
миром страну нашу, грады и веси ея и обитель сию добре да сохранит, благочестие и любовь 
в людях твоих насаждая, злобу же, междоусобие и нравов развращение искореняя; всем же 
нам вся благая ко временному животу и вечному спасению даруй молитвами твоими, яко да 
прославляем дивнаго во святых Своих Христа Бога нашего во веки веков. Аминь. 

Молитва на жительство в новом доме 


Боже Спасителю наш, изволивый под сень Закхееву внити, и спасение тому и всему 
дому того бывый; сам и ныне зде жити восхотевшия, и нами недостойными мольбы Тебе и 
моления приносящия, от всякаго вреда соблюди невредимы, благословляя тех зде жилище, 
и ненаветен тех живот сохраняяй. Аминь. 

О благополучном возвращении 
мужа, находящегося в отлучке 
Молитва сорока мученикам Севастийским 


О святии, славнии страстотерпцы Христовы, четыредесяте, во граде Севастии Христа 
ради мужественно пострадавшии, чрез огнь бо и воду проидосте и, яко друзи Христовы, в 
покой Небеснаго Царствия вшедше, имате велие дерзновение ко Пресвятей Троице ходатай- 
ствовати о роде христианском, наипаче же о почитающих святую память вашу и с верою и 
любовию вас призывающих. Испросите у Всещедраго Бога прощение согрешений наших и 
жития нашего исправление, да, в покаянии и нелицемерной любви друг ко другу поживше, 
со дерзновением предстанем Страшному Судищу Христову и вашим предстательством одес- 
ную Праведнаго Судии предстанем. Ей, угодницы Божии, будите нам защитницы от всех 
враг, видимых и невидимых, да под кровом святых ваших молитв избавимся от всех бед, зол 
и напастей до последняго дне жизни нашея и тако прославим великое и достопоклоняемое 
Имя Вседетельныя Троицы, Отца, Сына и Святаго Духа, ныне и присно и во веки веков. 
Аминь. 

О помощи в бедности и других нуждах 
Молитва святителю Иоанну Милостивому 


Святителю Божий Иоанне, милостивый защитниче сирых и сущих в напастех! К тебе 
прибегаем и тебе молимся, яко скорому покровителю всех имущих от Бога утешения в бедах 
и скорбех; не престай моляся ко Господу о всех с верою притекающих к тебе! Ты, преиспол- 
нен быв Христовы любве и благости, явился еси яко чудный чертог добродетели милосердия 
и стяжал еси себе имя милостивый; ты был еси яко река, непрестанно текущая щедрыми 
милостьми и всех жаждущих обильно напаяющая. Веруем, яко, по преселении от земли на 
Небо, усугубися в тебе дар благодати сея и яко соделался еси неисчерпаемый сосуд всякия 
благостыни. Сотвори убо твоим ходатайством и заступлением пред Богом всякия утехи, да 
вси прибегающии к тебе обретают мир и безмятежие: даруй им утешение в печалех времен- 
ных и пособие в нуждах житейских, всели в них надежду вечнаго упокоения во Царствии 
Небеснем. В житии твоем на земли ты был еси пристанище всем сущим во всякой беде и 
нужде, обидимым и недугующим, и ниедин от притекавших к тебе и просивших у тебя мило- 
сти лишен бысть твоея благостыни; тожде и ныне, царствуя со Христом Богом на Небеси, яви 
всем покланяющимся пред честною твоею иконою и молящимся о помощи и заступлении. 
Не точию сам ты творил еси милость безпомощным, но и сердца других воздвигал еси ко 
утешению немощных и ко призрению убогих; подвигни убо и ныне сердца верных к засту- 
плению сирых, ко утешению скорбящих и успокоению неимущих, да не оскудевают в них 
дары милости, паче же да вселится в них и в дому сем, призревающем страждущих, мир и 
радость о Духе Святе, во славу Господа и Спаса нашего Иисуса Христа, во веки веков. 

В бедах и скорбях 
Молитва Архистратигу Божию Михаилу 


О святый Михаиле Архангеле, светлообразный и грозный Небеснаго Царя воеводо! 
Прежде Страшнаго Суда ослаби ми покаятися от грехов моих, от сети ловящих избави душу 
мою и приведи ю к сотворшему ю Богу, седящему на Херувимех, и молися о ней прилежно, 
да твоим ходатайством послет ю в место покойное. О грозный воеводо Небесных сил, пред- 
стателю всех у Престола Владыки Христа, хранителю твердый всем человеком и мудрый 
оружниче, крепкий воеводо Небеснаго Царя! Помилуй мя грешнаго, требующаго твоего 
заступления, сохрани мя от всех видимых и невидимых враг, паче же подкрепи от ужаса 
смертнаго и от смущения диавольскаго, и сподоби мя непостыдно предстати Создателю 
нашему в час Страшнаго и Праведнаго Суда Его. О всесвятый великий Михаиле Архистра- 
тиже! Не презри мене грешнаго, молящагося тебе о помощи и заступлении твоем в веце сем 
и в будущем, но сподоби мя тамо купно с тобою славити Отца и Сына и Святаго Духа во 
веки веков. Аминь. 

О помощи в любой нужде и болезни 
Молитва Ангелу Хранителю 


Ангеле Божий, хранителю мой святый, на соблюдение мне от Господа с Небесе дан- 
НЫЙ, прилежно молю тя: ты мя днесь просвети и от всякаго зла сохрани, ко благому деянию 
настави и на путь спасения направи. Аминь. 

О помощи в трудах 
Молитва святителю Василию Великому 


О великий и преславный святителю Христов, всея вселенския Церкви учителю богому- 
дрый, Православия твердый исповедниче и поборниче, преблаженный отче Василие! При- 
зри от высот небесных на нас, смиренно к тебе припадающих, и умоли Господа Вседер- 
жителя, Егоже верный на земли служитель был еси, да дарует нам веры правыя твердое и 
неизменное сохранение, Церкви Святей послушание, жития нашего исправление, и во всех 
нуждах, скорбех и искушениих скорое поможение, терпение же и укрепление. Подаждь нам 
твое святое благословение, да оным осеняемии, в сие новое лето и во вся дни богоугодно в 
мире и покаянии поживем, и во Царствии Небеснем сподобимся купно с тобою и со всеми 
святыми Живоначальную Троицу, Отца и Сына и Святаго Духа, воспевати и славити во веки 
веков. 


54 


В. Пономарев. «Семейный молитвослов» 


От мысленных бесовских искушений 
Молитва преподобному Серафиму Саровскому 


О великий угодниче Божий, преподобие и Богоносне отче наш Серафиме! Призри 
от горния славы на нас смиренных и немощных, обремененных грехми многими, твоея 
помощи и утешения просящих. Приникни к нам благосердием твоим и помози нам запо- 
веди Господни непорочно сохраняти, веру православную крепко содержати, покаяние во гре- 
сех наших усердно Богу приносити, во благочестии христианстем благодатно преуспевати 
и достойными быти твоего о нас молитвеннаго к Богу предстательства. Ей, святче Божий, 
услыши нас, молящихся тебе с верою и любовию, и не презри нас, требующих твоего засту- 
пления; ныне и в час кончины нашея помози нам и заступи нас молитвами твоими от злоб- 
ных наветов диавольских, да не обладает нами тех сила, но да сподобимся помощию твоею 
наследовати блаженство обители райския. На тя бо упование наше ныне возлагаем, отче 
благосердный: буди нам воистину ко спасению путевождь, и приведи нас к невечернему 
свету жизни вечныя богоприятным предстательством твоим у Престола Пресвятыя Троицы, 
да славим и поем со всеми святыми достопокланяемое имя Отца и Сына и Святаго Духа во 
веки веков. Аминь. 

Молитва человека, страдающего рассеянием, 
невниманием, нерадением на молитве 
Рассеянный ум мой собери, Господи, и оледеневшее сердце очисти, яко Петру дая мне 


покаяние, яко мытарю воздыхание, и яко блуднице слезы, да велием гласом зову Ти, Боже, 
спаси мя, яко Един Благоутробен и Человеколюбец. 

Молитвы утешения об усопших 


Молитва родителей за умерших детей 


Господи Иисусе Христе, Боже наш, Владыко живота и смерти, Утешителю скорбящих! 
С сокрушенным и умиленным сердцем прибегаю к Тебе и молюся Ти: помяни, Господи, во 
Царствии Твоем усопшаго раба Твоего, чадо мое (имя), и сотвори ему вечную память. Ты, 
Владыко живота и смерти, даровал еси мне чадо сие, Твоей же благой и премудрой воле изво- 
лися и отъяти е у мене. Буди благословенно имя Твое, Господи. Молю Тя, Судие неба и земли, 
безконечною любовию Твоею к нам, грешным, прости усопшему чаду моему вся согреше- 
ния его, вольная и невольная, яже словом, яже делом, яже ведением и неведением. Прости, 
Милостиве, и наша родительская согрешения, да не пребудут они на чадех наших: вем, яко 
множицею согрешихом пред Тобою, множицею не соблюдохом, не сотворихом, якоже запо- 
ведал еси нам. Аще же усопшее чадо наше, нашея или своея ради вины, бяше в житии сем, 
работая миру и плоти своея, и не паче Тебе, Господу и Богу своему: аще возлюби прелести 
мира сего, а не паче слово Твое и заповеди Твоя, аще предавшеся сластем житейским, а не 
паче сокрушению о гресех своих, и в невоздержании бдение, пост и молитву забвению пре- 
давше — молю Тя усердно, прости, преблагий Отче, чаду моему вся таковая прегрешения 
его, прости и ослаби, аще и ино злое сотвори в житии сем. Христе Иисусе! Ты воскресил 
еси дщерь Иаира по вере и молитве отца ея, Ты исцелил еси дщерь жены хананеянки по 
вере и прошению матери ея: услыши убо и молитву мою, не презри и моления моего о чаде 
моем. Прости, Господи, прости, вся согрешения его и, простив и очистив душу его, изми 
муки вечныя и всели со всеми святыми Твоими, от века благоугодившими Тебе, идеже несть 
болезнь, ни печаль, ни воздыхание, но жизнь безконечная: яко несть человек, иже жив будет 
и не согрешит, но Ты Един еси кроме всякаго греха: да егда имаши судити мирови, услышит 
чадо мое превожделенный глас Твой: приидите, благословеннии Отца Моего, и наследуйте 
уготованное вам Царствие от сложения мира. Аминь. 

Молитва детей за усопших родителей 


Господи Иисусе Христе, Боже наш! Ты сирых хранитель, скорбящих Прибежище и 
плачущих Утешитель. Прибегаю к Тебе аз, сирый, стеня и плача, и молюся Тебе: услыши 
моление мое и не отврати лица Твоего от воздыханий сердца моего и от слез очей моих. 
Молюся Тебе, милосердый Господи, утоли скорбь мою о разлучении с родившим и воспи- 
тавшим мя, родителем моим (имя); душу же его, яко отшедшую к Тебе с истинною верою в 
Тя и твердою надеждою на Твое человеколюбие и милость, приими в Царство Твое Небес- 
ное. Преклоняюсь пред Твоею святою волею, еюже отъят бысть у мене, и прошу Тя, не отыми 
точию от него милости и благосердия Твоего. Вем, Господи, яко Ты Судия мира сего, грехи 
и нечестия отцев наказуеши в детях, внуках и правнуках даже до третьяго и четвертаго рода: 
но и милуеши отцев за молитвы и добродетели чад их, внуков и правнуков. С сокрушением 
и умилением сердца молю Тя, милостивый Судие, не наказуй вечным наказанием усопшаго 
незабвеннаго для мене раба Твоего, родителя моего (имя), но отпусти ему вся согрешения его 
вольная и невольная, словом и делом, ведением и неведением сотворенная им в житии его зде 
на земле, и по милосердию и человеколюбию Твоему, молитв ради Пречистыя Богородицы 
и всех святых, помилуй его и вечныя муки избави. Ты, милосердый Отче отцев и чад! Даруй 
мне, во вся дни жизни моея, до последняго издыхания моего не преставати памятовати о 
усопшем родителе моем в молитвах своих и умоляти Тя, праведнаго Судию, да вчиниши его 
в месте светле, в месте прохладне и в месте покойне, со всеми святыми, отнюдуже отбеже 
всяка болезнь, печаль и воздыхание. Милостиве Господи! Приими днесь о рабе Твоем (имя), 
теплую молитву мою сию и воздай ему воздаянием Твоим за труды и попечения воспитания 
моего в вере и христианском благочестии, яко научившему мя первее всего ведети Тя, своего 
Господа, в благоговении молитися Тебе, на Тебе единаго уповати в бедах, скорбех и болез- 
нех и храните заповеди Твоя; за благопопечение его о моем духовном преуспеянии, за тепле 
приносимыя им о мне моления пред Тобою и за все дары, им испрошенные мне от Тебе, 
воздай ему Своею милостию, Своими небесными благами и радостями в вечном Царствии 
Твоем. Аминь. 

В утешение о скончавшихся детях 
Молитва великомученику Евстафию Плакиде 


О преславный святый и многострадальный великомучениче Христов Евстафие! 
Услыши ны грешныя и недостойныя, святую многострадальную память твою праздную- 
щия. Испроси нам у Господа многомощными молитвами твоими благодать, яже ко спасе- 
нию, и всех грехов содеянных нами прощение, земли благоплодие, миру мирное устроение 
и отлютых диавольских козней свобождение, христианскую кончину жития нашего и немя- 
тежное чрез воздушныя мытарства к небеси прехождение, ты бо приял еси благодать сию 
от Господа, еже молитися за ны, и аще восхощи помиловати нас, почитающих священную 
память твою. Вся можеши сотворити. Не презри убо нас недостойных, святый великомуче- 
ниче Евстафие. Испроси от Господа вся благая и полезная душам нашим, яко да и мы удо- 
стоимся славити и воспевати Всесвятое и великолепое Имя Его во прежирном Царствии 
Небеснем, идеже есть всех святых жилище, во веки веков. Аминь. 

О защите вдов и сирот 
Молитва святителю Димитрию Ростовскому 


О всеблаженный святителю Димитрие, великий угодниче Христов, Златоусте Россий- 
ский, услыши нас грешных, молящихся тебе, и принеси молитву нашу к Милостивому и 
Человеколюбцу Богу, Емуже ты ныне в радости святых и с лики Ангел предстоиши. Умоли 
Его благоутробие, да не осудит нас по беззакониям нашим, но да сотворит с нами по милости 
Своей. Испроси нам у Христа и Бога нашего мирное и безмятежное житие, здравие душев- 
ное и телесное, земли благоплодие и во всем всякое изобилие и благоденствие, и да не во 
зло обратим благая, даруемая нам от Щедраго Бога, но в славу Его и в прославление тво- 
его заступления. Даруй нам Богоугодно прейти поприще временныя жизни; избави нас воз- 
душных мытарств и настави нас на путь, ведущий в селения праведных, идеже праздную- 
щих глас непрестанный, зрящих Божия Лица неизреченную доброту. Церковь же Святую 
от расколов и ересей сохрани, верных укрепи, заблуждающих обрати и всем даруй вся, яже 
ко спасению и славе Божией подобающая; Отечество твое сохрани от врагов ненаветно, но 
поборай оружие Крестоноснаго воинства; и подаждь нам всем твое архипастырское и святое 
благословение, да оным осеняеми, избавимся от козней лукаваго и избегнем от всякия беды 
и напасти. Услыши моление наше, отче Димитрие, и моли непрестанно о нас Всесильнаго 
Бога, славимаго и покланяемаго в Триех Ипостасех, Емуже подобает всякая слава, честь и 
держава во веки веков. Аминь. 

Молитва вдовца 


Христе Иисусе, Господи и Вседержителю! В сокрушении и умилении сердца моего 
молюся Тебе: упокой, Господи, душу усопшия рабы Твоея (имя) в Небесном Царствии 
Твоем. Владыко Вседержителю! Ты благословил еси супружеский союз мужа и жены, егда 
рекл еси: не добро быти человеку единому, сотворим ему помощника по нему. Ты освятил 
еси союз сей во образ духовнаго союза Христа с Церковию. Верую, Господи, и исповедую, 
яко Ты благословил еси сочетати и мене сим святым союзом с единою из рабынь Твоих. 
Твоей же благой и премудрой воле изволися отъяти у мене сию рабу Твою, юже дал еси мне, 
яко помощницу и сопутницу жизни моея. Преклоняюся пред сею Твоею волею и молюся 
Ти от всего сердца моего, приими моление мое сие о рабе Твоей (имя), и прости ей, аще 
согреши словом, делом, помышлением, ведением и неведением; аще земное возлюби паче 
небеснаго; аще о одежде и украшении тела своего печеся паче, неже о просвещении одеяния 
души своея; или аще небреже о чадех своих; аще преогорчи кого словом или делом; аще 
поропта в сердце своем на ближняго своего или осуди кого или ино что от таковых злых 
содела. Вся сия прости ей, яко Благий и Человеколюбивый: яко несть человек, иже жив будет 
и не согрешит. Не вниди в суд с рабою Твоею, яко созданием Твоим, не осуди ю по грехом 
ея на вечныя муки, но пощади и помилуй по велицей милости Твоей. Молю и прошу Тя, 
Господи сил, даруй ми по вся дни жизни моея не преставати молитися о усопшей рабе Твоей, 
и даже до кончины живота моего просити ей у Тебе, Судии всего мира, оставления согре- 
шений ея. Да якоже Ты, Боже, положил еси на главу ея венец от камене честна, венчая ю 
зде на земли, тако увенчай ю вечною Твоею славою в Небесном Царствии Твоем, со всеми 
святыми, тамо ликующими, да вкупе с ними вечно воспевает всесвятое имя Твое с Отцем 
и Святым Духом. Аминь. 

Молитва вдовы 


Христе Иисусе, Господи и Вседержителю! Ты плачущих утешение, сирых и вдовиц 
заступление. Ты рекл еси: призови МЯ в день скорби твоем, и изму тя. Во дни скорби своея 
прибегаю к Тебе аз и молюся Ти: не отврати лица Твоего от мене и услыши моление мое, 
приносимое Тебе со слезами. Ты, Господи Владыко всяческих, благоволил еси сочетати мя 
со единым из рабов Твоих, во еже быти нам едино тело и един дух; Ты дал еси мне сего раба, 
яко сожителя и защитника. Твоей же благой и премудрой воле изволися отъяти от мене сего 
раба Твоего и оставити мя едину. Преклоняюся пред сею Твоею волею и к Тебе прибегаю во 
дни скорби моея: утоли печаль мою о разлучении с рабом Твоим, другом моим. Аще отъял 
еси его от мене, не отыми от мене Своея милости. Якоже некогда приял еси вдовицы две 
лепте, тако приими и сие моление мое. Помяни, Господи, душу усопшаго раба Твоего (имя), 
прости ему все согрешения его, вольная и невольная, аще словом, аще делом, аще ведением 
и неведением, не погуби его со беззаконьми его и не предаждь вечной муке, но по велицей 
милости Твоей и по множеству щедрот Твоих ослаби и прости вся согрешения его и вчини 
его со святыми Твоими, идеже несть болезнь, ни печаль, ни воздыхание, но жизнь безконеч- 
ная. Молю и прошу Тя, Господи, даруй ми во вся дни жизни моея не преставати молитися о 
усопшем рабе Твоем, и даже до исхода моего просити у Тебе, Судии всего мира, оставления 
всех согрешений его и вселения его в небесныя обители, яже еси уготовал любящим Тя. Яко 
аще бо и согреши, но не отступи от Тебе, и несумненно Отца и Сына и Святаго Духа право- 
славно даже до последняго своего издыхания исповеда; тем же веру его, яже в Тя, вместо 
дел ему вмени: яко несть человек, иже жив будет и не согрешит, Ты един кроме греха, и 
правда Твоя — правда во веки. Верую, Господи, и исповедую, яко Ты услышиши моление 
мое и не отвратиши лица Твоего от мене. Видя вдовицу, зельне плачущу, умилосердився, 
сына ея, на погребение несома, воскресил еси: тако, умилосердився, утиши и скорбь мою. 
Яко же отверзл еси рабу Твоему Феофилу, отшедшему к Тебе, двери милосердия Твоего и 
простил еси ему прегрешения его по молитвам Святыя Церкве Твоея, внемля молитвам и 
милостыням супруги его, сице и аз молю Тя, приими и мое моление о рабе Твоем и введи 
его в жизнь вечную. Яко Ты еси упование наше, Ты еси Бог, еже миловати и спасати, и Тебе 
славу возсылаем со Отцем и Святым Духом, ныне и присно и во веки веков. Аминь. 

